b"\n_START_ARTICLE_\nKirigva\n_START_SECTION_\nIstorija\n_START_PARAGRAPH_\nMiestas \xc4\xafsik\xc5\xabr\xc4\x97 derlingame Motagvos up\xc4\x97s sl\xc4\x97nyje, 48\xc2\xa0km \xc4\xaf \xc5\xa1iaur\xc4\x99 nuo kur kas didesnio Kopano. Ankstyvoji jo istorija buvo neatsiejama nuo Kopano istorijos. Ten 426 m. (grei\xc4\x8diausiai kolonist\xc5\xb3 i\xc5\xa1 Tikalio) buvo \xc4\xafkurta valdov\xc5\xb3 dinastija. Tais pat metais Kopano valdovas paskyr\xc4\x97 valdytoj\xc4\x85 Kiriguai._NEWLINE_Nuo tada miestas buvo priklausomas nuo Kopano, ta\xc4\x8diau labai stipr\xc4\x97jo ekonomi\xc5\xa1kai, kadangi Montagvos upe vyko intensyvi nefrito, kakavos, obsidiano prekyba._NEWLINE_Nuo VI a. iki VII a. vid. Kirigua istorijoje yra nedokumentuotas laikotarpis, kuris gali b\xc5\xabti susij\xc4\x99s su Tikalio karais su Kalakmuliu. VII a. miestas \xc4\x97m\xc4\x97 atsigauti, bet vis dar buvo priklausomas nuo Kopano, kurio valdovai skirdavo Kirigua valdovus._NEWLINE_734 m. valdovas K'ak' Tiliw Chan Yopaat \xc4\x97m\xc4\x97 tituluotis kul ahau, t. y. pasirinko titul\xc4\x85, lyg\xc5\xb3 Kopano valdovui. 738 m. jis u\xc5\xbepuol\xc4\x97 Kopan\xc4\x85, j\xc4\xaf nugal\xc4\x97jo, o jo valdov\xc4\x85 Uaxaclajuun Ub'aah K'awiil paaukojo Kirigvos \xc5\xa1ventykloje. Nors Kopane i\xc5\xa1liko vietin\xc4\x97 dinastija, Kirigua galutinai i\xc5\xa1sikovojo nepriklausomyb\xc4\x99 ir \xc4\x97m\xc4\x97 kontroliuoti pelningus prekybos kelius._NEWLINE_V\xc4\x97liau vis labiau gil\xc4\x97jant krizei, IX a. miestas buvo galutinai apleistas. Po 810 m. Kirigva nebeminima, greitu laiku sunyko ir buvo apleista (\xc5\xber. klasikin\xc4\x97s maj\xc5\xb3 civilizacijos \xc5\xbelugimas)._NEWLINE_V\xc4\x97liau, poklasikiniu laikotarpiu miest\xc4\x85 u\xc5\xbe\xc4\x97m\xc4\x97 majai nuo Jukatano, turb\xc5\xabt \xc4\x8dontaliai ir kontroliavo prekyb\xc4\x85 Motagvos upe. Naujakuriai prat\xc4\x99s\xc4\x97 akropolio statyb\xc4\x85, jiems buvo b\xc5\xabdingas architekt\xc5\xabros stilius, artimas \xc4\x8ci\xc4\x8den Icai.\n_START_SECTION_\nGriuv\xc4\x97siai\n_START_PARAGRAPH_\nMiestas gyvavo maj\xc5\xb3 klasikiniu laikotarpiu (200-900 m.), tuomet \xc4\x8dia buvo svarbus prekybini\xc5\xb3 keli\xc5\xb3 mazgas. Vietov\xc4\x97 i\xc5\xa1kilo ~200-uosius metus. Akropolio statyba prad\xc4\x97ta 550 m., o did\xc5\xbeiosios statybos vyko VIII a. Visi pastatai buvo baigti statyti ~850 m., i\xc5\xa1skyrus v\xc4\x97liau poklasikinio laikotarpio (900\xe2\x80\x931200 m.) atsigavimo metu pastatytus pastatus. Kirigvos architekt\xc5\xabra klasikinio stiliaus, pana\xc5\xa1i \xc4\xaf kaimyninio Kopano miesto._NEWLINE_Kirigvos statiniai gerai i\xc5\xa1silaik\xc4\x99, gaus\xc5\xabs. I\xc5\xa1lik\xc4\x99s akropolis, ceremonij\xc5\xb3 aik\xc5\xa1t\xc4\x97, platformos, altoriai, stelos su rai\xc5\xbeiniais (maj\xc5\xb3 ra\xc5\xa1tu, zooglifais). Griuv\xc4\x97siai gars\xc4\x97ja gausiomis portretin\xc4\x97mis stelomis, gamintomis i\xc5\xa1 vietinio ypa\xc4\x8d tvirto smiltainio. I\xc5\xa1likusi 10,6 m auk\xc5\xa1\xc4\x8dio stela yra auk\xc5\xa1\xc4\x8diausias laisvai stovintis monolitas Naujajame Pasaulyje._NEWLINE_1987 m. Kirigva \xc4\xaftraukta \xc4\xaf UNESCO pasaulio paveldo s\xc4\x85ra\xc5\xa1\xc4\x85."